**Nimic altceva nu mai contează**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi mai găsesc în mintea mea o toană

De când jucam Hamlet la ușa sorții

Și am plătit cu visele o pană

Să scriu un epitaf la poarta morții

Și să mă joc prin giulgiul enigmatic,

Pe crucea unde cântă răstignită

Zeița Isis cu surâs flegmatic,

Nu-i pasă că i-am stat zălog și mită

I-am dat din fiece clepsidră spartă,

Din lancea ruptă-n două la turniruri,

Din dragoste, când am gustat din artă

Și-n fiecare zi din chilipiruri

Ce mi-au bătut la poartă pe-nserate.

Azi parcă joc cu moartea în echipă,

Îi spun povești cu sarea în bucate,

Dar din iubire n-am să fac risipă.

Din volumul Apasă tasta enter -

Editura Rovimed Publishers Bacău - 2013